สอบถามหน่อยค่ะ พอดีวันนี้ไปถอดยาคุมแบบฝังก่อนครบกำหนดมาค่ะ ฝังไปได้ประมาณปีกว่า (ฝังแบบ 3 ปี) ถ้าต้องการคุมกำเนิดต่อด้วยวิธีกินยาคุม เราต้องเริ่มกินยาเม็ดแรกตั้งแต่วันไหนค่ะ พอดีถามที่ถอดยาให้เขาบอกให้เริ่มกินเม็ดแรกพรุ่งนี้ได้เลย เลยงงว่าไม่ต้องรอให้ประจำเดือนมาก่อนหรือค่ะ แล้วต้องงดการมีเพศสัมพันธ์ไปก่อนกี่วันค่ะ
สวัสดีค่ะ ยาคุมกำเนิดแบบแผงรายเดือนนั้นเป็นการคุมกำเนิดที่มีประสิทธิภาพสูงมาก หากได้กินติดต่อกันทุกวันจนหมดแผงยา โดยการเริ่มยาควรเริ่มภายใน 5 วันแรกของการมีประจำเดือนเพื่อให้สามารถมีเพศสัมพันธ์ได้ทันที หากเริ่มช่วงเวลาอื่น อาจจะต้องกินติดต่อกันให้ครบ 7 วันก่อนค่อยมีเพศสัมพันธ์ไม่ป้องกันได้กรณีนี้ที่ฝังยามา เพิ่งเอายาฝังออก ควรรีบเริ่มกินยาคุมกำเนิดแบบแผงทันทีหลังการเอายาฝังออกเพื่อให้ได้ประสิทธิภาพในการคุมกำเนิดต่อเนื่อง ไม่จำเป็นต้องรอให้ประจำเดือนมา หากทำได้ดังนี้ ก็น่าจะมีเพศสัมพันธ์ได้ทันที แต่หากไม่สบายใจ สามารถใส่ถุงยางอนามัยร่วมไปด้วยได้จนกว่าจะครบ 7 วันหลังการเริ่มกินยาคุมกำเนิด